ሕገ-መንግስቲ ፌዴራላዊ ዴሞክራስያዊ ሪፓብሊክ ኢትዮጵያ፡ ኣብታ ሃገር ስልጣን ዝተሓዘሉ መንገዲ፣ ብግልጺ ኣብሪሁ እዩ። ዓንቀጽ 9 ንኡስ ዓንቀጽ 4 ፡ "ኣብዚ ሕገ-መንግስቲ ተሓጊጉ ካብ ዘሎ ወጻኢ ብዝኾነ ይኹን መልክዕ መንግስታዊ ስልጣን ምሓዝ ክልኩል እዩ" ይብል። ኣብቲ ኣማራጺታት ዝቐረብሉ ዘተ፡ ካብ ገለ ውድባት ተቓውሞ ዝቐረበ ሕቶ ምስረታ 'መሰጋገሪ መንግስቲ'፡ ተቐባልነት ከምዘይብሉ፡ ቀዳማይ ሚኒስተር ኣብዪ ኣሕመድ ተሪር መልሲ ሂቡ እዩ። እንተኾነ፡ ኣብቲ ሕገ-መንግስቲ፡ ሕዚ ኣጓኒፉ ዘሎ ክፍተት ክመልእ ዝኽእል ዘካትዕ ዓንቐጽ ከምዘየለ ድማ ሰብ ሞያ ይዛረቡ። ጀዋር መሓመድ ንቢቢሲ ከምዝበሎ፡ ኣርቀቕቲ እቲ ሕገ-መንግስቲ፡ ብዛዕባ መረጻ ምንዋሕ ብዝምልከት ዝበሎ ነገር የለን። ቅዋም ውድባት ተቓውሞ ከይተፈተሸ፡ ብተብተብ ከምዚ ዓይነት ስጉምቲ ምውሳድ ዝተደለየሉ ምኽንያት'ውን ግልጺ ከምዘይኮነ ይሓትት፤ ጀዋር። ንሱ፡ ዝተፈላለዩ ፖለቲካዊ ውድባት ብምርድዳእ ኣብ ሓደ ዕልባት ክበጽሑን፡ ከም ኣድላይነቱ ድማ፡ እዚ መሰረት ገይሮም ሕገ-መንግስታዊ ምምሕያሽ ክግበር ዝብል ከም ፍታሕ የቕርብ። ህወሓት፡ ኣብዚ መርገጺ ምስዞም ሸውዓተ ውድባት ዝሰምር ቅዋም ኣለዋ። እንተኾነ፡ ቀጺልካ ሕገ-መንግስታዊ ምምሕያሽ ኣብ ዝብል ኣይስማመዐሉን። እቲ ለበዳ፡ እናተቓለስካ ጎናጎኒ፡ ንዕኡ ብዘይ ጎድእ መልክዕ በቲ ሕገ-መንግስቲ ዝእዝዞ መሰርት፡ መረጻ ክካየድ ኣላዎ፡ ዝብል እምነት እዩ ካብ ህወሓት ዝንጸባረቕ። ተንተንቲ ፖለቲካ'ኸ እንታይ ይብሉ?
